
AVIZ

asupra proiectului de Lege privind aprobarea  intrării pe teritoriul României şi acordarea statutului de refugiat unor persoane din Republica Federală Iugoslavia

Cu adresa nr. 147 din 3 mai 1999, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu proiectul de Lege privind aprobarea  intrării pe teritoriul României şi acordarea statutului de refugiat unor persoane din Republica Federală Iugoslavia.

In urma examinării, în şedinţa din data de 19 mai 1999, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

· dispoziţiile art. 2 încalcă prevederile art. 41, 49 şi 135 din Constituţia României, în sensul că transferul cu plată a imobilelor în cauză poate fi realizat numai cu acordul proprietarilor imobilelor, respectiv acordul AGA  - SIF TRANSILVANIA;

· în condiţiile în care AGA nu şi-a dat acordul pentru cauza de utilitate publică, prevăzută de art. 41 alin. 3 din Constituţie şi de Legea nr. 33/1994.

Precizăm de asemenea că din informaţiile prezentate comisiei a reieşit că societăţile comerciale în patrimoniul cărora figurează imobilele în cauză vor suferi prejudicii serioase din nerespectarea contractelor încheiate pentru activitatea de turism în anul 1999.

